Առաջադրանք համայն աշխարհի հաշվիչ մեքենաներին և ճշգրիտ սարքերին

**«Առաջադրանք համայն աշխարհի հաշվիչ մեքենաներին և ճշգրիտ սարքերին»**, Պարույր Սևակի բանաստեղծություններից է, որը զետեղված է «Դարակեսի պարգևներ» շարքում։ Գրվել է 1962 թվականին։

## Գնահատական
Ըստ վերնագրային կառուցման տիրույթի՝ «Եղիցի լույս», «Դիմակներ», «Դարակեսի պարգևներ», «Ողջույնի քմայքներ», «Նորից չեն սիրում, սիրում են կրկին», «Աստծու քարտուղարը», ամբողջ շարքի անունը նաև առաջին շարքինն է․ թեմատիկ առումով բանաստեղծը դրանով ուզում է շեշտել իր ժամանակներում լույսի նտրտուքի գաղափարի գերակայությունն ընդհանրապես գրքի համար, և պատահական չէ, որ հաջորդ երկու ենթաշարքերը՝ «Դիմակներ», «Դարակեսի պարգևներ», արդիականության հիմնական խնդիրների բարձրաձայնումն է․ առաջին շարքում լույսի, խավարի, հուսալքության մոտիվներին փոխարինելու են գալիս նախ՝ պայմանականորեն վերացական դիմակախաղի միջոցով հասարակության տարբեր շերտերին բանաստեղծի անդրադարձները,իսկ երրորդ շարքում դարակեսի կոնկրետ խնդիրների վերհանումն է՝ դարի և դարակեսի հիմնով, հիվանդությամբ, անորոշությամբ, անտարբերությամբ, սխալներով։ Պարույր Սևակն ապրել և ստեղծագործել է խորհրդային տարիներին, սակայն նրա ստեղծագործությունների թեման այսօր էլ արդիական է: «Դարակեսի պարգևներ»  ժողովածուում է լույս տեսել նրա «Առաջադրանք համայն աշխարհի համվիչ մեքենաներին և ճշգրիտ սարքերին» բանաստեղծությունը:

## Սյուժե
Սևակը կռահում էր, որ գալու է տեխնիկայի ժամանակաշրջանը, և ամեն ինչ լինելու է հաշվարկների միջոցով: Նրա մտագոգությունը չի սահմանափակվում սոսկ իր անձի համար։ Այնուհետև հեղինակը սկսում է նկարագրել, թե հաշվարկային տվյալները ինչ նշանակություն ունեն մեր կյանքում, ինչքան են մարդիկ տեղ տալիս չափ ու քանակին։ Մարդու ծիծաղի պատճառը իմանալու փոխարեն քանակն է կարևորվում։ Գրողը կարծես կանխատեսում էր այն նորարարությունները, որոնք ներմուծվել են մարդկանց կյանքեր՝ հատկապես տեխնիկական սարքավորումները: Բայց Սևակ հեղինակը առավելությունը տալիս է մարդկային պարզ զգացողություններին։ Նրա համար երիցս կարևոր է աղջկա սրտից դեպի ամոթխած այտերը հոսող արյան եռքը՝ շիկնանքը սովորական, երիտասարդների, թեկուզ և մի պահ իրար հայացքի հանդիպելը, սիրած աղջկա իրանը գրկելու վայելքը։ Այս ամենը ի զորու չէ հաշվել ոչ մի սարք։ Իսկ հեղինակի համար յուրաքանչյուր մարդու կյանքում թվերից ավելի կարևոր է սերը, նվիրումը։ Կարևորը ապրված կյանքն է՝ հաշտ ու խաղաղ։ Եվ ոչ մի մեքենա ի զորու չէ հաշվարկել, թե երբ կդադարեն պատերազմները, երբ ազգերը կստանան արդար հատուցում իրենց կորուստների համար։ Այդ նոր աստվածները՝ հաշվող սարքերը, ի վիճակի չեն հաշվելու մարդկային երազները կարոտներն ու տենչերը, հույսերն ու հուսախաբությունները։ Հեղինակը ցանկանում է իմանալ, թե վերջապես երբ է հայտնվելու անդերսենյան հեքիաթի այն մանուկը, որ բոլորին կհայտնի թագավորի մերկության մասին ճշմարիտ լուրը։ Երբ կգա այն ժամանակը, որ մարդիկ ապրեն ճշմարտության մեջ՝ բաց աչքերով և հեռու ռումբերի ահագնացող պայթուններից։ Այս ամենից հետո հեղինակին միայն մի հարց է հետաքրքրում, թե ի՞նչ մեքենայի օգնությամբ կարելի է մարդուն մարդ պահել՝ չհեռացնելով մարդկային էությունից։

## Տես նաև
* Անտարբերություն
* Աշխարհ... Աշխարհ...
* Դարակեսի հիմնը
* Դիմակների փոփոխություն հօգուտ անդիմակության
* Անորոշություն

## Ծանոթագրություններ

## Արտաքին հղումներ
* Պարույր Սևակ․ Առաջադրանք համայն աշխարհի հաշվիչ մեքենաներին և ճշգրիտ սարքերին․ Պոեզիա

Կատեգորիա:1962 գրքեր
Կատեգորիա:Պարույր Սևակի ստեղծագործություններ